Document ID: /roh_data/filtered/fineweb-2-filterrobots_roh.jsonl.gz/9767

La Confederaziun ha cumprà passa in milliun tests da PCR sco reserva la primavaira passada. Da quels sajan uss radund 740'000 scadids e na possian uschia betg pli vegnir duvrads. Quai rapporta la «NZZ am Sonntag». Perquai stoppia la Confederaziun uss amortisar bunamain 14 milliuns francs. Daco ch’ella ha cumprà uschè blers tests sin reserva e daco ch’ella n’ha betg reagì ad uras, n’è betg cler.
Tenor ina pledadra da l’Uffizi federal da sanadad BAG saja adina grev da stimar la quantitad necessaria ed er da prevair il svilup da las pussaivladads diagnosticas. Ozendi dovr’ins numnadamain adina dapli tests svelts d’antigens enstagl da tests da PCR.